LATVIJAS REPUBLIKAS 13. SAEIMAS

AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS SĒDES

**PROTOKOLS Nr. 66**

**2019. gada 19. novembrī**

Atklāta sēde, sākas plkst. 10.45, beidzas plkst. 11.00

Komisijas sēde notiek Rīgā, Jēkaba ielā 16, komisijas sēžu zālē

Piedalās:

**komisijas locekļi:** **Juris Rancāns** *(komisijas priekšsēdētājs)*, **Aldis Blumbergs** *(komisijas priekšsēdētāja biedrs)*, **Edvīns Šnore *(komisijas sekretārs)*, Raimonds Bergmanis, Ivans Klementjevs, Jānis Ādamsons, Ainars Latkovskis, Mārtiņš Staķis**

**komisijas darbinieki**: vecākā konsultante Ieva Barvika, konsultantes Inese Silabriede, Daina Sunepa, konsultants Māris Veinalds, tehniskā sekretāre Kristiāna Bumbiere

**uzaicinātās personas:**

***uz 1. jautājumu:***

* Iekšlietu ministrs **Sandis Ģirģens**;
* Rīgas tiesas apgabala prokuratūras virsprokurors **Armīns Meisters**;
* Rīgas tiesas apgabala prokuratūras prokurors **Jegors Čekanovskis**;

***uz 2. jautājumu:***

* Ģenerālprokuratūras Darbības analīzes un vadības departamenta Metodikas nodaļas virsprokurore **Elita Jurkjāne**;
* Ģenerālprokuratūras Darbības analīzes un vadības departamenta Prokuroru personāla un profesionālās izaugsmes nodaļas virsprokurors **Krišjānis Rudzītis**;
* Finanšu ministrijas Budžeta departamenta Aizsardzības un tiesībsargājošo iestāžu finansēšanas nodaļas vadītāja **Romija Rugevica**;

Saeimas Juridiskā biroja vecākā juridiskā padomniece **Līvija Millere**;

**Sēdi vada:** komisijaspriekšsēdētājs J.Rancāns

**Protokolē:** K.Bumbiere

*Pirmais sēdes jautājums skatīts slēgti.*

*No 10:45 komisija turpina sēdi, kā atklātu.*

Darba kārtība:

1. Valsts robežsardzes vēstules apspriešana. *Jautājums skatīts sēdes slēgtajā daļā.*
2. Prokuratūras iniciatīva grozījumiem Prokuratūras likumā.
3. Dažādi.

Izskatāmie dokumenti:

*Ģenerālprokuratūras vēstule Nr. N-101-2019-00368 par nepieciešamajiem grozījumiem Prokuratūras likumā.*

**J.Rancāns** informē par atklātajā sēdes daļā izskatāmo jautājumu – prokuratūras iniciatīva grozījumiem Prokuratūras likumā, kā arī iepazīstina ar uzaicinātajām personām. Dod vārdu Ģenerālprokuratūras Darbības analīzes un vadības departamenta Metodikas nodaļas virsprokurorei Elitai Jurkjānei.

**E.Jurkjāne** informē, ka Ģenerālprokurors vērsās komisijā, jo viens no komisijas kompetences jautājumiem ir Prokuratūras likums – tika saskatīta nepieciešamība veikt atsevišķus grozījumus Prokuratūras likumā. E.Jurkjāne iepazīstina komisiju, norādot, ka grozījumi sadalīti četros blokos – divi no tiem ir saistīti ar starptautisko normatīvo aktu prasībām, saistībā ar kurām jāprecizē Prokuratūras likums – pirmkārt, regula, kas nosaka Eurojusta darbību – tā stāsies spēkā šā gada 12. decembrī un, otrkārt, EPPO regula – tuvojās arī šīs regulas spēkā stāšanās laiks, tā ir jauna Eiropas institūcija, savlaicīgi jādomā, kā Latvija šos jautājumus regulēs. Trešais jautājums ir Valsts un pašvaldību institūciju amatpersonu un darbinieku atlīdzības likuma Pārejas noteikumu 44.punktā noteiktais, kur paredzēts, ka prokurora amata pakāpes tiek atceltas, izdienas piemaksa, tāpat, kā tiesnešiem, tiek noteikta pēc amatā nostrādātajiem gadiem.

Ceturtais bloks – prokuratūrā no 2017. gada pakāpeniski ir ieviesta un darbojas Prokuratūras informācijas sistēma, saskaņā ar Valsts informācijas sistēmas likumu, ir nepieciešams šai sistēmai noteikt valsts informācijas sistēmas statusu, turētāju un arī attiecīgi deleģējumu Ministru kabinetam izstrādāt attiecīgus Ministru kabineta noteikumus par tās darbību, lietošanu, kā tas ir citās iestādēs, kurās darbojas valsts informācijas sistēmas. Norāda, ka vēstulē priekšlikumi noformēti jau likumprojekta veidā, iesniegta arī īsa anotācija. Aicina komisiju virzīt šo likumprojektu kā komisijas likumprojektu izskatīšanai Saeimā. Ievērojot, ka 12. decembrī stājas spēkā Eurojust regula, lūdz likumprojektam steidzamību.

**J.Rancāns** aicina deputātus uzdot jautājumus.

**A.Latkovskis** jautā par saņemto Finanšu ministrijas vēstuli, ministrijas viedokli par šo jautājumu.

**J.Rancāns** lūdz Finanšu ministriju skaidrot savu viedokli.

**R.Rugevica** skaidro, ka likumprojekta grozījumiem tiešas ietekmes uz budžetu nav.

*Diskutē R.Bergmanis, J.Ādamsons, A.Latkovskis.*

**R.Rugevica** skaidro, ka norādītais finansējums jau ir piešķirts.

**A.Latkovskis** norāda, ka, ja Finanšu ministrija informē, ka tas ir uz iekšējo resursu rēķina, tad piekrīt likumprojekta iesniegšanai no komisijas.

*Diskutē J.Ādamsons un E.Jurkjāne.*

**J.Rancāns** dod vārdu Saeimas Juridiskajam birojam.

**L.Millere** norāda, ka Juridiskajam birojam nav konceptuālu iebildumu pret to, ka šādi likumprojekta grozījumi tiek virzīti. Jautājums ir par atsevišķām redakcijām, bet tas būtu jau uz otro lasījumu.

**A.Latkovskis** vaicā par steidzamību.

**L.Millere** norāda, ka regula stājas spēkā 12. decembrī, taču jautājums, vai ar regulu saistītajām normām regulējums vajadzīgs jau uzreiz.

**E.Jurkjāne** komentē, ka steidzamība piemērojama, ja tas ir iespējams. Ja nav iespējams, tad vispārējā kārtībā.

**L.Millere** norāda, ka, ja likumprojekts tiek virzīts kā steidzams, nepieciešams nopietnāks priekšlikumu iesniegšanas termiņš, nevis dažas dienas. Tā varētu būt nedēļa.

*Deputāti diskutē par likumprojekta iesniegšanas kārtību un termiņiem.*

**J.Rancāns** norāda, ka komisija konceptuāli atbalsta.

*Deputātiem nav iebildumu.*

**J.Rancāns** vaicā, vai deputātiem ir iebildumi pret steidzamību.

*Deputātiem nav iebildumu.*

**J.Rancāns** piedāvā likumprojekta grozījumus iesniegt šonedēļ.

*Deputātiem nav iebildumu.*

**J.Rancāns** patiecas uzaicinātajiem un norāda, ka jautājums ir izskatīts.

**LĒMUMS:**

* virzīt likumprojektu **“Grozījumi Prokuratūras likumā”** izskatīšanai Saeimas sēdē kā komisijas iesniegtu likumprojektu pirmajā lasījumā bez atkārtotas izskatīšanas atbildīgajā komisijā;
* lūgt Saeimas Prezidiju iekļaut likumprojekta izskatīšanu Saeimas 21. novembra sēdes darba kārtībā;
* lūgt minēto likumprojektu atzīt par steidzamu;
* noteikt priekšlikumu iesniegšanas termiņu – 1 nedēļa;

**2. Dažādi**

**J.Ādamsons** vaicā par komisijas deputātu vizīti pie Valsts prezidenta.

**J.Rancāns** informē par vizītes laiku un vietu.

*Deputāti diskutē par aicinātajiem dalībniekiem.*

**J.Rancāns** slēdz sēdi.

*Sēde slēgta plkst. 11.00.*

Komisijas priekšsēdētājs J.Rancāns

Komisijas sekretārs E.Šnore

Protokolētāja K.Bumbiere